b'\n_START_ARTICLE_\nVesih\xc3\xa4m\xc3\xa4h\xc3\xa4kki\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nV\xc3\xa4rilt\xc3\xa4\xc3\xa4n ruskea tai musta vesih\xc3\xa4m\xc3\xa4kki voi olla jalkoineen jopa kaksi senttimetri\xc3\xa4 pitk\xc3\xa4, ja vartalon osuus pituudesta on puolitoista senttimetri\xc3\xa4. Kookkailla yksil\xc3\xb6ill\xc3\xa4 pelkk\xc3\xa4 ruumiskin voi olla 20\xc2\xa0millimetri\xc3\xa4 pitk\xc3\xa4. Etummaiset raajaparit ovat kaljut, mutta kahdessa takimmaisessa raajaparissa on pitki\xc3\xa4 karvoja, joiden avulla nuoretkin vesih\xc3\xa4m\xc3\xa4h\xc3\xa4kit on helppo tunnistaa. Eturuumiin selk\xc3\xa4puolella on mustien lyhyiden karvojen muodostama juova. Takaruumis on harmaan karvan peitt\xc3\xa4m\xc3\xa4. Vesih\xc3\xa4m\xc3\xa4h\xc3\xa4kki on yksi niist\xc3\xa4 harvoista h\xc3\xa4m\xc3\xa4h\xc3\xa4kkilajeista, joilla koiras on naarasta suurempi.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nVesih\xc3\xa4m\xc3\xa4h\xc3\xa4kki\xc3\xa4 tavataan L\xc3\xa4nsi-Euroopasta ja Britteinsaarilta Pohjois-Aasian poikki Japaniin saakka. Lajin elinymp\xc3\xa4rist\xc3\xb6n\xc3\xa4 on vesikasvillisuus hitaasti virtaavassa tai seisovassa vedess\xc3\xa4. Vesih\xc3\xa4m\xc3\xa4h\xc3\xa4kki on paikoittainen, mutta esiintyess\xc3\xa4\xc3\xa4n usein runsaslukuinen.\n_START_SECTION_\nElintavat\n_START_PARAGRAPH_\nVesih\xc3\xa4m\xc3\xa4h\xc3\xa4kki sy\xc3\xb6, parittelee ja munii veden alla, mutta hengitt\xc3\xa4\xc3\xa4 ilmaa kuten muutkin h\xc3\xa4m\xc3\xa4h\xc3\xa4kit. Vesih\xc3\xa4m\xc3\xa4h\xc3\xa4kit rakentavat vesikasvien joukkoon sukelluskelloa muistuttavan pes\xc3\xa4n eli kuplan, minne ne kuljettavat ilmaa takaruumiinsa ymp\xc3\xa4rill\xc3\xa4 ja jaloissaan olevien pienten karvojen avulla. Ilmakupla saa lis\xc3\xa4ksi jatkuvaa t\xc3\xa4ydennyst\xc3\xa4 diffuusion avulla veteen liuenneen ja vesikasvien tuottaman hapen vapautuessa kuplaan. Ruokailu tapahtuu joko kuplassa tai kasvillisuudessa heti vedenpinnan yl\xc3\xa4puolella. Diffuusio riitt\xc3\xa4\xc3\xa4 t\xc3\xa4ytt\xc3\xa4m\xc3\xa4\xc3\xa4n h\xc3\xa4m\xc3\xa4h\xc3\xa4kin hapentarpeen sen lev\xc3\xa4tess\xc3\xa4, mutta muutoin aktiivinen t\xc3\xa4ydent\xc3\xa4minen on tarpeen. Kokeellisesti on osoitettu, ett\xc3\xa4 h\xc3\xa4m\xc3\xa4h\xc3\xa4kki tunnistaa kuplan ilmanlaadun ja t\xc3\xa4ydent\xc3\xa4\xc3\xa4 sit\xc3\xa4 hiilidioksidipitoisuuden kasvaessa. Naaraan sukelluskello on suurempi kuin koiraalla, ja naaras t\xc3\xa4ydent\xc3\xa4\xc3\xa4 sit\xc3\xa4 pinnalta useammin. Toisinaan h\xc3\xa4m\xc3\xa4h\xc3\xa4kki ker\xc3\xa4\xc3\xa4 ilmakuplan tyhj\xc3\xa4\xc3\xa4n kotilonkuoreen._NEWLINE_Naaras munii 30\xe2\x80\x9370\xc2\xa0munaa. Poikaset el\xc3\xa4v\xc3\xa4t emonsa sukelluskellossa toiseen nahanluontiinsa asti, jolloin ne poistuvat sielt\xc3\xa4 ja aloittavat omien pesiens\xc3\xa4 rakentelun. P\xc3\xa4ivisin vesih\xc3\xa4m\xc3\xa4h\xc3\xa4kki oleskelee sukelluskellossaan ja pyydyst\xc3\xa4\xc3\xa4 l\xc3\xa4helle tulevia vesihy\xc3\xb6nteisi\xc3\xa4. Vasta y\xc3\xb6n tullen vesih\xc3\xa4m\xc3\xa4h\xc3\xa4kki l\xc3\xa4htee aktiivisesti saalistamaan._NEWLINE_H\xc3\xa4m\xc3\xa4h\xc3\xa4kki talvehtii sukelluskellossaan veden alla._NEWLINE_Vesih\xc3\xa4m\xc3\xa4h\xc3\xa4kki on Suomen myrkyllisin luonnonvarainen h\xc3\xa4m\xc3\xa4h\xc3\xa4kki. Sen purema vastaa vaikutukseltaan ampiaisen pistoa. Vesih\xc3\xa4m\xc3\xa4h\xc3\xa4kki ei kuitenkaan pure ihmist\xc3\xa4 kovin herk\xc3\xa4sti.'